Venstrepolitiker Anne Honoré Østergaard presser på for en løsning for SIFA efter afgiftsstigninger.

Det er lidt mere end to måneder siden, at skatteminister Morten Bødskov (S) i et samråd skulle forsøge at redegøre for, hvordan man vil hjælpe SIFA TV-bingo til at overleve, efter en ny lovgivning, der betyder, at spiludbydere skal betale en højere afgift til staten. Loven blev vedtaget kort før jul, og da der stadig ikke er fundet en særløsning, betyder det, at SIFA i dag betaler 28 procent mod tidligere 20 procent i afgift. Og det kan mærkes. I januar i år har SIFA betalt 341.000 kroner i afgifter efter de nye regler. Havde det været efter den tidligere ordning med 20 procents beskatning, havde det været 243.000 kroner, der skulle afleveres i statskassen. Dermed skal altså betales næsten 100.000 kroner mere i afgifter nu - penge der ellers ville være kommet foreningslivet til gode. - Det går godt lige nu. Vi har aldrig haft så mange, der spiller, som lige nu. Og når det går godt for tv-bingo, går det også godt for staten, siger SIFA-formand Ole Nielsen. Han ærgrer sig over, at der nu er færre penge til at støtte foreningslivet, for det er med det formål, at SIFA tv-bingo overhovedet eksisterer. Og det kan blive svært at blive ved med at generere støttekroner til de nordjyske foreninger. - Lige nu er det godt, men det bliver også normalt engang. Når det bliver normalt igen, er der så lidt i overskud, at det ikke er værd at have med at gøre – medmindre vi gør som politikerne foreslår, og hæver priserne på pladerne. Det harmonerer jo ikke med, at loven er lavet for at man skal forebygge ludomani, siger Ole Nielsen. Loven sidestiller tv-bingo med onlinekasino og betting Loven sætter SIFA tv-bingo i samme kategori som onlinekasinoer og bettingfirmaer, men SIFA's rolle er en helt anden. Udover at støtte foreningslivet er det også en hobby for mange at følge med, når der spilles bingo hver aften på DK4. - For mange af dem, der spiller med, er det jo også en social ting. Vi har hørt om mange plejecentre, der spiller, eller folk, der sidder sammen med deres gamle forældre og spiller med, og priserne for at spille skal jo være på et niveau, hvor alle kan være med, siger Ole Nielsen. Han er ikke den eneste, der er rigtig godt træt af situationen. Den nordjyske Venstrepolitiker Anne Honoré Østergaard har nu for anden gang kaldt skatteministeren i samråd om sagen. - Jeg havde stillet ministeren en række spørgsmål, men de svar, jeg har fået, giver ærligt talt flere nye spørgsmål, end de giver svar, så nu har jeg indkaldt til et nyt samråd, siger Anne Honoré Østergaard (V). Alternative løsninger? Hestesporten har fået en særordning, hvor de fortsat kun skal betale 20 procent i afgifter. Skatteministeriet er dog umiddelbart ikke indstillet på at overføre den ordning til SIFA. - Vi er nødt til at finde en løsning. Jeg ved, der har været en række møder mellem ministeriet og SIFA, men det er som om, det er kørt fast, og der bliver foreslået de samme løsninger, altså at hæve pladepriserne og hæve det daglige spilleloft, men der er ikke rigtig noget af det, der er gode og holdbare løsninger, siger Anne Honoré Østergaard. SIFA har netop - endnu engang - været i kontakt med skatteministeriet, og de afventer nu en dato for næste dialogmøde. Ole Nielsen håber, at det kan blive mere konstruktivt end de møder, de hidtil har haft. - Vi har for eksempel foreslået, at vi kunne få lov at fratrække vores produktionsomkostninger, inden vi skal betale afgifter, og generelt bare fradrage flere udgifter, så andelen, der er tilbage til foreningslivet, trods alt bliver større, siger Ole Nielsen. - Jeg synes, vi møder stædighed fra ministeriets side, for de bliver ved med at foreslå, at vi kan hæve spilleloftet og pladepriserne og justere på gevinsterne, siger han. Der er endnu ikke fastlagt en dato for samrådet i skatteudvalget.